Lumisateen lisäksi ankeutta tuovat puuskaiset tuulet, jotka heittävät märän suoraan päin naamaa. Yöpakkasia on luvassa Etelä-Suomea myöten.

Katso videolta sääennuste valitettavan märälle tiistaille. foreca

Muistatteko, kun viime viikolla aurinko porotti ympäri Suomea? Se oli hienoa se.

Nyt auringonpaiste on pelkkä muisto vain. Nyt kannattaa keskittyä siihen, että selviää tästä päivästä kunnialla. Sen jälkeen helpottaa.

Eilen Suomeen tullut matalapaine tuprutti paikoin yli 20 senttiä lunta Länsi- ja Keski-Suomeen. Sama meno jatkuu tänään. Forecan meteorologi Ilkka Alanko toteaa suurimpien kertymien tulevan Etelä- ja Keskipohjanmaan kautta Itä-Suomeen ulottuvalle alueelle. Erikseen Alanko mainitsee vielä Pohjois-Satakunnan ja Keski-Suomen.

Sateet jatkuvat aina ensi yöhön ja huomisaamuun saakka.

– Aamuksi poutaantuu lännessä, Alanko sanoo.

Sadealue yltää korkeimmillaan Ouluun saakka. Lapissa on poutaa.

Etelä- ja Kaakkois-Suomi välttyvät pahimmilta sateilta, mutta kuivaa ei ole sielläkään. Ei välttämättä lumetontakaan, sillä yöllä etelässäkin on lumikuurojen mahdollisuus.

– Ensi yönä menee pakkaselle Etelä-Suomea myöten. Voi olla aika liukasta, Alanko sanoo.

Päivälämpötilatkaan eivät juuri hihkumista aiheuta. Etelässä liikutaan tänään parissa plusasteessa, Keski-Suomessa nollan kieppeillä.

Puuskia pitkin Keski-Suomea

Jos joku on sitä mieltä, että eihän tämän tiistain sää nyt niin pahalta vaikuta, niin voimme todeta, ettei tässä vielä kaikki.

Sateisimmilla alueilla nimittäin tuulee ja rajusti. Länsi-Suomeen ja maan keskivaiheille on luvassa navakkaa tuulta puuskissa.

– Kyllä ne pahimmillaan ovat 15 metriä sekunnissa, Alanko sanoo.

Puuskainen tuuli ja ajoittainen sankka lumisade takaavat sen, että näkyvyys on heikkoa.

– Lunta ja räntää sinkoaa siellä. Kurjan näköistä keliä.

Loppuviikolla korkeapaine alkaa vaikuttaa Suomen säähän. Korkeapaine jatkaa vaikuttamistaan vielä ensi viikollakin. Sää poutaantuu keskiviikosta alkaen. Samalla päivälämpötilat alkavat kohota etelässä jo kymmeneen asteeseen. Yöpakkaset ovat kuitenkin mahdollisia tuolloinkin.

Tiistain jälkeen alkaa näin ollen olla jälleen toivoa paremmasta..

– Tämä vuorokausi on se pahin. Huomenna enää Itä-Suomessa satelee lunta. Parempaan suuntaan se menee viikon puolivälistä alkaen, Alanko sanoo.